Document ID: 32013D0795

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Δεκεμβρίου 2013
σχετικά με την κοινοποίηση μέτρων που προτίθεται να θεσπίσει το Ηνωμένο Βασίλειο σύμφωνα με το άρθρο 9 παράγραφοι 2 και 3 της οδηγίας 2009/45/ΕΚ του Ευρωπαϊκού Κοινοβουλίου και του Συμβουλίου για τους κανόνες και τα πρότυπα ασφαλείας για τα επιβατηγά πλοία
[κοινοποιηθείσα υπό τον αριθμό C(2013) 9225]
(Το κείμενο στην αγγλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2013/795/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2009/45/ΕΚ του Ευρωπαϊκού Κοινοβουλίου και του Συμβουλίου, της 6ης Μαΐου 2009, για τους κανόνες και τα πρότυπα ασφαλείας για τα επιβατηγά πλοία (1), και ιδίως το άρθρο 9 παράγραφος 4,
Εκτιμώντας τα ακόλουθα:
(1)
Η οδηγία 2009/45/ΕΚ ορίζει ενιαίο επίπεδο απαιτήσεων ασφαλείας για τα επιβατηγά πλοία που εκτελούν εσωτερικά δρομολόγια ανεξάρτητα από τη σημαία που φέρουν.
(2)
Το άρθρο 9 παράγραφος 2 της προαναφερόμενης οδηγίας επιτρέπει στα κράτη μέλη να θεσπίζουν μέτρα που επιτρέπουν την εφαρμογή απαιτήσεων ισοδύναμων προς τους κανονισμούς του παραρτήματος I της οδηγίας, υπό τον όρο ότι οι εν λόγω ισοδύναμες απαιτήσεις είναι τουλάχιστον εξίσου αποτελεσματικές με τους κανονισμούς αυτούς και σύμφωνες με τη διαδικασία του άρθρου 9 παράγραφος 4.
(3)
Το άρθρο 9 παράγραφος 3 της προαναφερθείσας οδηγίας επιτρέπει στα κράτη μέλη να θεσπίζουν μέτρα με τα οποία τα πλοία εξαιρούνται από ορισμένες ειδικές απαιτήσεις, εφόσον δεν υπάρχει μείωση του επιπέδου ασφαλείας και σύμφωνα με τη διαδικασία του άρθρου 9 παράγραφος 4.
(4)
Το άρθρο 9 παράγραφος 4 ορίζει ότι το κράτος μέλος που εφαρμόζει τις διατάξεις του άρθρου 9 παράγραφοι 2 και 3 πρέπει να κοινοποιήσει στην Επιτροπή τα μέτρα που προτίθεται να θεσπίσει, με τις διευκρινίσεις που απαιτούνται ώστε να αποδεικνύεται ότι διατηρείται επαρκώς το επίπεδο ασφαλείας. Εάν, εντός 6 μηνών από την κοινοποίηση, αποφασιστεί, με τη διαδικασία του άρθρου 11 παράγραφος 2, ότι τα μέτρα δεν δικαιολογούνται, πρέπει να ζητηθεί από το εν λόγω κράτος μέλος να τροποποιήσει ή να μη θεσπίσει τα προτεινόμενα μέτρα.
(5)
Στις 17 Φεβρουαρίου 2011 το Ηνωμένο Βασίλειο διαβίβασε αρχικά στην Επιτροπή κοινοποίηση εθνικού μέτρου όσον αφορά εξαιρέσεις και απαιτήσεις ισοδύναμες προς τις απαιτήσεις της οδηγίας για εγχώρια επιβατηγά πλοία σύμφωνα με το άρθρο 9 παράγραφοι 2 και 3 της οδηγίας 2009/45/ΕΚ. Στις 25 Μαρτίου 2011 η Επιτροπή ζήτησε πρόσθετα τεχνικά στοιχεία και επεξηγήσεις σχετικά με την πρόταση του Ηνωμένου Βασιλείου.
(6)
Στις 19 Μαρτίου 2013 το Ηνωμένο Βασίλειο υπέβαλε εκ νέου κοινοποίηση εθνικού μέτρου σχετικά με τη χορήγηση είκοσι μίας ισοδύναμων απαιτήσεων και εξαιρέσεων σύμφωνα με το άρθρο 9 παράγραφοι 2 και 3 της οδηγίας 2009/45/ΕΚ. Η εν λόγω κοινοποίηση αντικαθιστά την κοινοποίηση που διαβιβάστηκε στις 17 Φεβρουαρίου 2011. Αναφέρεται κυρίως σε τεχνικές και λειτουργικές εναλλακτικές προτάσεις στις απαιτήσεις της Επιτροπής, οι οποίες καλύπτουν τις ιδιαίτερες ανάγκες των μικρών επιβατηγών πλοίων που εκτελούν ακτοπλοϊκά δρομολόγια στο Ηνωμένο Βασίλειο.
(7)
Στις 12 Ιουνίου 2013 η Επιτροπή ζήτησε πρόσθετες πληροφορίες και διευκρινίσεις όσον αφορά το αίτημα εξαιρέσεων και ισοδύναμων απαιτήσεων. Η Επιτροπή ανέφερε ότι η προθεσμία έξι μηνών που προβλέπεται στο άρθρο 9 παράγραφος 4 της οδηγίας, η οποία άρχιζε από την παραλαβή της αρχικής κοινοποίησης, έπαυσε μέχρι να ολοκληρωθεί η πλήρης παραλαβή των πληροφοριών που είναι απαραίτητες για την οριστικοποίηση της ανάλυσης. Το Ηνωμένο Βασίλειο απάντησε στις 13 Ιουλίου 2013. Στις 23 Σεπτεμβρίου 2013 πραγματοποιήθηκε συνεδρίαση μεταξύ των εκπροσώπων της Επιτροπής, του Ευρωπαϊκού Οργανισμού Ασφάλειας της Ναυσιπλοΐας («EMSA») και των αρχών του Ηνωμένου Βασιλείου, για να εξεταστεί λεπτομερέστερα η εν λόγω περίπλοκη κοινοποίηση.
(8)
Την 1η Οκτωβρίου 2013 το Ηνωμένο Βασίλειο αποφάσισε να αποσύρει έντεκα εξαιρέσεις / ισοδύναμες απαιτήσεις. Το Ηνωμένο Βασίλειο επίσης επικαιροποίησε τις υπόλοιπες εξαιρέσεις / ισοδύναμες απαιτήσεις και διευκρίνισε τις προϋποθέσεις λειτουργίας υπό τις οποίες θα ισχύσουν οι αιτηθείσες εξαιρέσεις.
(9)
Η Επιτροπή θεωρεί ότι δικαιολογούνται εννέα από τις εξαιρέσεις / ισοδύναμες απαιτήσεις που ζητήθηκαν και ότι δεν ισχύει η διαδικασία που ορίζεται στο άρθρο 11 παράγραφος 2 της οδηγίας 2009/45/ΕΚ.
(10)
Το υπόλοιπο αίτημα αφορά την απαίτηση του κανονισμού ΙΙΙ/2.1 του παραρτήματος I της οδηγίας 2009/45/ΕΚ σχετικά με την «Παροχή εφεδρικών σωσίβιων σχεδιών». Το μέτρο αυτό περιλαμβάνει μία εξαίρεση και μία πρόταση ισοδύναμης απαίτησης. Το Ηνωμένο Βασίλειο ζητά να εξαιρεθούν από την απαίτηση του κανονισμού ΙΙΙ/2.1 πλοία των κατηγοριών Γ και Δ, μήκους κάτω των 24 μέτρων, τα οποία εκτελούν δρομολόγια μόνον υπό ευνοϊκές καιρικές συνθήκες, κατά τη διάρκεια της ημέρας και το καλοκαίρι, και τα οποία μεταφέρουν το πολύ 130 επιβάτες. Ως ισοδύναμη απαίτηση στον συγκεκριμένο κανονισμό, το Ηνωμένο Βασίλειο προτείνει τα εν λόγω επιβατηγά πλοία να φέρουν σωσίβιες σχεδίες για όλους τους επιβαίνοντες του πλοίου, καθώς και σωσίβιες λέμβους για το 20 % του συνόλου.
(11)
Η Επιτροπή θεωρεί ότι το παρόν αίτημα να εξαιρούνται τα πλοία των κατηγοριών Γ και Δ, μήκους κάτω των 24 μέτρων, από την απαίτηση του κανονισμού ΙΙΙ/2.1 του παραρτήματος I της οδηγίας 2009/45/ΕΚ σχετικά με την «Παροχή εφεδρικών σωσίβιων σχεδιών», δεν μπορεί να γίνει αποδεκτό. Το Ηνωμένο Βασίλειο δεν έχει καταδείξει ότι δεν υφίσταται υποβάθμιση της ασφάλειας υπό τις προτεινόμενες συνθήκες λειτουργίας των πλοίων που εκτελούν δρομολόγια μόνον υπό ευνοϊκές καιρικές συνθήκες, κατά τη διάρκεια της ημέρας και το καλοκαίρι. Επιπλέον, το Ηνωμένο Βασίλειο δεν έχει καταδείξει ότι ο κίνδυνος μη διαθεσιμότητας σωσίβιας σχεδίας είναι χαμηλός και το ισοδύναμο μέτρο για σωσίβιες λέμβους για το 20 % του συνόλου των επιβαινόντων είναι απαράδεκτο, καθώς υπονοεί ότι τα άτομα που θα το χρησιμοποιήσουν θα βρίσκονται στο νερό. Σε ορισμένες περιοχές που καλύπτονται από το μέτρο, η θερμοκρασία θαλάσσης στην καθορισμένη θερινή περίοδο ενδέχεται να είναι πολύ χαμηλή, φθάνοντας σε ορισμένες περιπτώσεις τους 5 °C.
(12)
Συνεπώς, η Επιτροπή θεωρεί ότι δεν δικαιολογούνται τα προτεινόμενα μέτρα του κανονισμού ΙΙΙ/2.1 του παραρτήματος I της οδηγίας 2009/45/ΕΚ.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ζητείται από το Ηνωμένο Βασίλειο να μη θεσπίσει την προτεινόμενη εξαίρεση στην απαίτηση «Παροχή εφεδρικών σωσίβιων σχεδιών» του κανονισμού ΙΙΙ/2.1 του παραρτήματος 1 της οδηγίας 2009/45/ΕΚ για τα επιβατηγά πλοία των κατηγοριών Γ και Δ μήκους κάτω των 24 μέτρων και την προτεινόμενη ισοδύναμη απαίτηση σύμφωνα με την οποία τα εν λόγω πλοία θα φέρουν σωσίβιες σχεδίες για όλους τους επιβαίνοντες και σωσίβιες λέμβους για το 20 % του συνόλου.
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 19 Δεκεμβρίου 2013.

Labels: 7
8
18